Doris Leuthard - Alemannische Wikipedia

# Doris Leuthard

### Us der alemannische Wikipedia, der freie Dialäkt-Enzyklopedy

| Dialäkt: Züridütsch (See)

Doris Leuthard

D Doris Leuthard (* 10. April 1963 in Meereschwand) isch e Schwiizerer Politikerin (CVP). Sie hät de Kanton Aargau im Nationalrat vertrete und isch Parteipräsidentin vo dr CVP gsii. Am 14. Juni 2006 isch si vo dr Vereinigte Bundesversammlig mit 133 Schtimme zur Bundesrätin gwählt worde.

## [ändere] Werdegang

D Doris Leuthard isch als ältischts vo vier Gschwüschterte uufgwachse. Ihre Vater isch viili Jahr Gmeindsschriiber von Meereschwand gsii und isch im Grosse Rat (Parlament) vom Kanton Aargau gsesse. Nach Abschluss vo dr obligatorische Schuelziit in Meereschwand und Muri hät si d Kantonsschuel in Wohlen bsuecht. Si hät Rechtswüsseschaft a dr Universität Züri gschtudiert und hät Schtudieuufenthalt in Paris und Calgary gmacht. 1991 hät si s Rechtsanwaltspatent überchoo.

## [ändere] Politik

Ihri politischi Karriere hät 1993 aagfange, wo si zur Schuelrätin vom Bezirk Muri gwählt worde isch. 1997 isch d Wahl in Grosse Rat vom Kanton Aargau gfolgt. Dur die Tätigkeite isch si rasch bekannt worde. 1999 hät sie sowohl für de Nationalrat als au für de Schtänderat kandidiert. Ihre Wahlkampf hät für Uufsehe gsorgt, wil de Parteisekretär vo dr (CVP) Aargau Tuusigi vo Duschmittel-Beutel mit ihrem Porträt bedrucke und verteile laa hät. D Aargauer Ziitig hät d Schlagziile „Duschen mit Doris“, kreiert wo zum inoffizielle Wahlkampfslogan worde isch. Zwar häts nöd ganz für d Wahl zur Schtänderätin glanget, doch d Leuthard hät bi dr Wahl in Nationalrat eis vo de beschte Ergebnis vom gsamte Kanton erreicht.

Im Jahr 2000 hät sie ihri Mandat als Schuel- und Grossrätin uufgeeh und isch Vizepräsidentin sowohl vo dr Kantonalpartei als au vo dr CVP Schwiiz worde. Im Nationalrat ghört si dr Kommission für Wirtschaft und Abgaabe aa. Nach em Rücktritt vom Parteipräsident Philipp Stähelin hät d Doris Leuthard d Partei interimistisch während einige Monate gleitet. Am 18. September 2004 isch si schliesslich zur Parteipräsidentin vo dr CVP gwählt worde.

Am 14. Juni 2006 isch d Doris Leuthard inere Einzelkandidatur mit 133 (von 234 gültige) Schtimme als Nachfolgerin vom Joseph Deiss in Bundesrat gwählt worde.

## [ändere] Weblinks

- Website vo dr Doris Leuthard
- Churzporträt uf dr Parlaments-Website

Vorgänger Joseph Deiss | Mitglied im Schweizer Bundesrat 2006- | Nachfolger ---

Persoonedaate
NAME: | Leuthard, Doris
ALTERNATIVNAMEN: |
KURZBESCHREIBUNG: | Schweizer Politikerin
GEBURTSDATUM: | 10. April 1963
GEBURTSORT: | Merenschwand, Kanton Aargau, Schweiz
STERBEDATUM: |
STERBEORT: |

Der Artikel basiert uf ´ra freie Ibersetzung vum Artikel „Doris Leuthard“ us dr dytsche Wikipedia.

Vun "http://als.wikipedia.org../../../d/o/r/Doris_Leuthard_d68b.html"

Kategorie: Artikel uf Züritüütsch | Bundesroot (Schwiiz) | CVP-Mitgliid (Schwiiz)

##### Views

- Artikel
- Diskussion
- Itzigi Version

##### Mitarbeit

- Wikipedia-Portal
- Artikel wo fähle
- Letschti Änderige

##### Hilf

- Froge?
- Stammtisch
- Finanzielli Hilf

##### Suech

##### Anderi Sprooche

- Deutsch
- English
- Español
- Français
- Bahasa Indonesia
- Italiano
- Nederlands
- Polski
- Српски / Srpski